《题金桧门徒先生自书观剧诗册》
清代·王苏

少时藏弆先生书，五十六字蟠骊珠。高句丽纸老蚕茧，河南笔妙包欧虞。

岂知翰墨有瓜葛，门生门下称生徙。能诗光禄守家法，书画不许寒具污。

急搜行箧出真迹，珍比遗笏归魏谟。瓯山不见锡山远，兰亭真本人间无。

朅来晋陵访老守，衔杯共补消寒图。酒阑郑重出诗册，册纸虽破墨未枯。

当时观剧卅绝句，丝竹陶写聊自娱。识是先生暮年笔，书成醉倩门生扶。

何期零落入书肆，肯令散乱抛中衢。贤孙购得谨什袭，赵璧价抵千瑶瑜。

架笔安用青珊瑚，荐地安用红氍毹。人生如戏戏易散，登场傀儡空喧呼。

若非老笔传幻景，焉得冷眼留真吾。如今试问吟风阁，更有何人唱鹧鸪。

作者简介：王苏，字侪峤，江阴人。乾隆庚戌进士，改庶吉士，授编修，历官卫辉知府。有《试畯堂诗集》。